અમદાવાદ: ગુજરાત સહિત સમગ્ર દેશભરમાં ડુંગળીના ભાવ કૂદકે ને ભૂસકે વધી રહ્યા છે. પાછલા ચારથી છ સપ્તાહમાં ડુંગળીના ભાવ બમણાથી વધુ વધી ગયા છે. સિઝનની નવી આવક આવવાને હજુ બે મહિનાની વાર છે. ત્યારે ડુંગળીના વધતા ભાવને અંકુશમાં લેવા સરકારે કવાયત હાથ ધરી છે. ડુંગળીના મિનિમમ એક્સપોર્ટ પ્રાઈઝ વધારવા સંબંધ સરકાર ટૂંકમાં નિર્ણય લઈ શકે છે. સરકાર ચાલુ સપ્તાહે જ આ અંગે નોટિફિકેશન બહાર પાડે તેવી શક્યતા છે. સરકારે કોમર્સ વિભાગને આ અંગે દરખાસ્ત પણ મોકલી આપી છે. જે અંતર્ગત સરકારે ડુંગળીની મિનિમમ એક્સપોર્ટ પ્રાઈઝ પ્રતિ ટન ૪૫૦ ડોલર થઈ શકે છે. કન્ઝ્યુમર અફેર્સ વિભાગે પાછલા સપ્તાહે આ અંગેની દરખાસ્ત પણ મોકલી આપી હતી. દેશમાં ચાર લાખ મેટ્રિક ટન બફર સ્ટોક છે. જ્યારે મહારાષ્ટ્ર તથા દેશના અન્ય રાજ્યોમાંથી નવી આવક આવવાને હજુ બે મહિનાની વાર છે. આવા સંજોગોમાં ડુંગળીના ભાવ વધે તેવી પૂરેપૂરી શક્યતા છે. જેના પગલે સરકારે લઘુતમ નિકાસ ભાવ વધારવાની કવાયત હાથ ધરી છે.